**Декану Факултета организационих наука**

**Проф. др Милану Мартићу**

**Изборном већу Факултета организационих наука**

Одлуком Изборног већа 05-02 број 4/93-1 од 15.11.2023. године, расписан је конкурс за избор једног сарадника у звање асистента, на одређено време од три године, са пуним радним временом, за ужу научну област **Математичке методе у менаџменту и информатици.** Као чланови Комисије за припрему извештаја о пријављеним кандидатима, након увида у конкурсни материјал, подносимо следећи

**И З В Е Ш Т А Ј**

Конкурс је објављен у огласним новинама Националне службе за запошљавање „Послови“ бр. 1067 од 22.11.2023, са роком трајања до 15 дана.

У предвиђеном року пријављен је кандидат Јелена Ђорђевић.

БИОГРАФИЈА КАНДИДАТА

**Јелена Ђорђевић** рођена је 09.04.1973. у Книну, где је завршила основну школу. У Книну је такође похађала Центар одгоја и усмјереног образовања „Братство и јединство“, математичко-информатички смер. Математички факултет у Београду, смер Теоријска математика и примене уписала је 1991. године, а завршила 1996. године, са просечном оценом 9,21. Школске 2020/2021 године уписала је докторске студије на Математичком факултету Универзитета у Београду.

Говори енглески језик. У свом раду користи MS Office, а од платформи за држање наставе на даљину осим коришћења апликације MS Teams познаје и рад са платформом Zoom.

Током школске 1996/97 године радила је као наставник у основној школи „Стари град“ у Београду. На Катедри за математику Факултета организационих наука у Београду у периоду 1997-2018. године била је асистент приправник, 2018-2020. године стручни сарадник за рад у лабораторијама и центрима, док је 2021-2023 била сарадник у звању асистента. Током свог рада на Факултету организационих наука, држала је вежбе из предмета Математика I (стари студијски програм), Математика 1 и Математика 2 (нови студијски програм). За свој рад са студентима, у претходном периоду је оцењена високим оценама - 4,93 и 4,78.

Била је члан комисије за један завршни дипломски рад. Члан је комисија за припрему задатака за пробне пријемне и пријемне испите из математике, на основним академским студијама.

Током претходне школске године активно је учествовала у раду 'Семинара за геометрију', на Математичком институту САНУ.

**ЗАКЉУЧАК И ПРЕДЛОГ КОМИСИЈЕ**

Увидом у достављену документацију комисија констатује да је једини кандидат Јелена Ђорђевић у предвиђеном року доставила сву документацију предвиђену конкурсом. Комисија такође констатује да кандидат Јелена Ђорђевић испуњава све формалне услове прописане Законом о високом образовању и Статутом Факултета организационих наука за избор сарадника у звању асистента за ужу научну област Математичке методе у менаџменту и информатици.

Имајући у виду остварене стручне и педагошке резултате, комисија предлаже Декану и Изборном већу Факултета организационих наука да се Јелена Ђорђевић изабере за сарадника у звању асистента за ужу научну област Математичке методе у менаџменту и информатици, на одређено време од три године, са пуним радним временом.

Београд, 18.01.2024. године

К О М И С И Ј А

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Проф. др Милица Стојановић**, редовни професор

Универзитет у Београду, Факултет организационих наука,

Ужа научна област Математичке методе у менаџменту и информатици, *председник*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Проф. др Оливера Михић**, редовни професор

Универзитет у Београду, Факултет организационих наука,

Ужа научна област Математичке методе у менаџменту и информатици,

*члан*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Проф. др Срђан Вукмировић**, ванредни професор

Универзитет у Београду, Математички факултет,

Ужа научна област Геометрија, *члан*